khistorydata/jeongjo-sjw-relations huggingface dataset:
정조 14년 · 강
命徒流者妻若妾之願從者依律文許施
정조 14년 · 목
敎曰今日適因雜科入格生徒召見聽考講大文至大明律流囚家屬條凡犯流者妻妾從之之文不覺傾聽仍令律官取來原書果有之大抵明律條例尙嚴而嚴處濟寬有以仰制法之本旨況我朝制置之仁厚卽相授之家法以予追述之心旣覺有事屬於未遑之典寧或不思所以修潤之方乎近例徒流者妻妾無隨往之事貧無以自力携往者不必勒令率去若勒令則是反係全家之律非所可論而如情理切急力能辦往者依律文許從未必不爲欽恤之一政令法官以此知悉京外何異外方發配準此事令廟堂知悉
정조 14년 · 강
增廣武科初試一二所進榜目
정조 14년 · 목
一所閑良朴道崙居首二所啓功郞柳豐逵居首
정조 14년 · 강
命忠淸水營水操後射放居首啓聞之例査問稟處
정조 14년 · 목
兵曹啓言忠淸水營今秋水操後試射放時韓山閑良金采中爲劃分居首別單啓聞令該曹稟處云而旣非法典所載置之試藝居末邑鎭則常時不能鍊習之責不可無警請當該守令邊將幷推考從之敎以居首者啓聞必有已例而然更爲査問後稟處
정조 14년 · 강
司直吳載純疏辭新資賜批
정조 14년 · 목
批以陞資卽循彝典卿其勿辭行公
정조 14년 · 강
獻納權恢陳疏賜批
정조 14년 · 목
疏略曰噫北關一路卽祖宗朝豐沛之鄕也四大王遺裔之流落本道者其數何限而世代寢遠簪纓久絕未免爲凡民列聖朝敦宗之誼非不至矣而惟其收錄之恩未得其方豈非欠典乎本道有八陵一殿寢郞合爲十四窠而其中初仕爲七員若於此中取其二三窠以爲四大王流裔甄用之方而人望與文學可合齋郞者使道臣採擇於列邑擬望上送于銓曹受點差出則可爲聖世追遠郭宗之盛典伏願諒處焉全羅道古呂水縣在於順天府左水營之間而距順天百餘里處水營一舍內當初呂縣之革罷緣於水營之設置而合屬於順天者也一自其後海陬殘氓東西應役百弊間出已去乙巳年呂水之民屢呈備局且因臺疏特蒙令水使兼察呂水之敎吏民安堵庶幾蘇瘼矣翌年順府吏鄕粧得順民詐稱呂民以復縣難便之意誣罔天聽旋卽革呂而屬順呂水民人不勝至冤略陳順吏之奸狀更欲上達之際自順府知機追捕嚴棍重刑五人致死三人定配八人充軍呂民之至冤已無可言而營府間民弊之大略則軍丁之幷充也還穀之交受也役價之互徵也徭役之疊應也其外許多弊瘼將至二十餘條而皆載於前水使李亨元具世勣狀聞留置備局今若以復縣完定則衙舍倉庫完然依舊國財民力別無所費一依甕津例使水營兼管呂水以安生靈以固關防宜矣且以嶺南民瘼言之巨濟熊川固城金海昌原鎭海漆原南海泗川昆陽河東十一邑皆一面濱海之地居民生涯只在漁利而自在均役之後各該邑無論漁場之好否執籌分授於民人等捧稅納上矣忽自丙申年統營稱以公用之不足十一邑漁場之稅限三年借得於均廳然均廳之納自在而無減統營之捧贅生而尤毒一地兩稅自此始焉至於戊戌自統營又創生民之痼弊者有四漁場好處則分屬各廳自營門斥賣一也及其捉魚之時營門校卒稱以條監又以雜魚稅每船五兩之捧急於星火二也曾於辛丑年朝家因巨濟卓哥妻上言蔑魚稅每船五兩之規永爲革罷矣近來營門改蔑魚之名謂之以蘇魚一船之稅添徵七八兩而此在元稅之外三也所謂官賣外無價執籌處則俱是無用之地而及其捧稅與好漁場少無加減四也一地兩稅猶云至冤而今此魚稅則均廳有一統營有三一年之內合爲四等流亡相續呼訴無地各浦民人不勝支堪呈于巡營及備局則雖有發關行査之令而統營恐失魚利査實姑舍及爲之捉囚狀頭或至半年生出獄門旣云幸矣蕩殘家產猶屬餘事民莫敢上達天無以俯燭則至冤何時可伸痼瘼何時可弛耶若乃行査統營則適足爲民人之狼狽莫如斷自宸衷各使該邑民人等依前規執籌分授則十一邑海氓庶蒙一視之澤此豈非萬世流傳之頌乎批以所陳令廟堂稟處
정조 14년 · 강
賜武藝通志一件于西原君韓嶠奉祀孫
정조 14년 · 목
以武藝棍棒等六拔出於戚法而嶠編質東征將土撰譜刊行也
정조 14년 · 강
遞都承旨趙尙鎭以金光默代之前望也
정조 14년 · 목
尙鎭以司譯提調試所進去故也
정조 14년 · 강
命釋王寺建閣立碑
정조 14년 · 목
敎曰釋王寺古蹟載於國乘而國初御筆鏤板奉安肅廟朝先朝皆有御製御筆碑文仁穆大妃戊申仁元大妃戊申王大妃戊申重修本寺向於齋宿日聞於曾經道伯人果然以予追述古事之意欲撰記竪碑碑文當親撰建閣立碑依先朝近例令該道措備而待文字下送卽爲始役事備堂中曾經道伯人措辭行會凡係貽民弊之端各別嚴飭力役皆以公穀會減事分付草圖書書寫官令內閣啓下
정조 14년 · 목
敎曰日前因承旨洪義榮違牌有慨然之敎領敦寧聞已敎飭伊後果不如前嫌避又於日前見左相亦有筵敎自伊時備堂勿令嫌避左相亦承當則近來承旨徐瀅修之嫌避亦太過今此除拜亦欲自今依兩大臣家其中可見者皆令見之也判府事聞此傳敎豈不敎飭乎承旨徐瀅修申耆等設事撕捱政院勿捧傳旨仍以此意傳諭于徐判府事
정조 14년 · 강
試雜科初試入格人擢講製優等者賜第
정조 14년 · 목
命譯科入格諸人待令于重熙堂各令進前問姓名仍令誦奏所講大文訖敎以汝輩中如有能做者留待以中國有聖人爲頌題使之應製頒紙收券仍爲考券命優等人朴思敬等五人特爲賜第仍命進退又命雲觀入格諸人進前詢問如譯院諸人命提調吳載純洪良浩抽所講册子更試之擢優等者皮尙仁等三人亦竝賜第仍命進退如例
정조 14년 · 목
該曹啓言今八月十四日中部曺命根剌殺其妻李善山家婢三每云依例檢驗命根之招以爲渠於三每加髻率畜今至十八年間生七子一女渠業於方物商買家居生間因有故形勢貧窘來接於李善山家廊底三每見此貧乏其所薄待不有餘地通於李光彬張大得爲名人潛相往來無夜無之又暗縱順德者瞰渠去就故憤不自勝每與三每相詰今七月間三每往兩漢家夜半不來稚兒啼索此時欲殺之心撑亘于中而或冀改過以言警責則厥女肆氣發惡曰吾得張哥云故渠招張哥與三每欲爲面質張哥膝撞渠鼻衄血淋漓三每在傍佯若不知今十三日渠出他還來則三每驅逐曰此非汝家何以來此其所辱說罔有紀極故乍拔佩刀欲爲恐嚇則三每少不畏忌以殺我等說突入發惡故積憤所激果剌右股三每外叔卜萬等見此光景互相奪刀之際又剌左右膁肕行廊男女一時入來亂打渠實有頃刻致死之慮故越窓逃走旋卽被捉而來三每已死云此獄根因專由於三每行淫一款旣不能目擊奸所忍肆三處之剚刃實因端的看證明白行兇情節刃剌光景渠亦無辭遲晩請依例結案取招後稟處至於張大得和奸三每之狀雖未執贓相親往來之事不能發明此獄事端亦由於渠順德等互相締結居間招誘之罪竝自臣曺從輕重懲勵敎曰此獄一言而蔽之曰不當成獄挽裳者對飯者爲其夫所殺勿令成獄卽先朝受敎三每之所爲豈比於挽裳又豈比於對飯乎渠以私賤兼有淫物之行朝李暮張人盡夫也其跡甚於和奸其贓浮於登時所謂渠夫命根者特贜腑未具之漢忍憤太過沒覺無雙屢遭奸夫之毒拳流血淋漓不思處置之方及至奸夫生荷杖之計厥女逞倒戈之謀命根始不得不千咨萬且以所佩刀向三每露刃擬股而三每發惡命根蒼黃於焉之頃淫女殞其命足可謂乾道不可誣藉令三每冤死命根故犯夫殺妻之獄事近過誤情出邂逅而有所生者多傳生典況命根七子一女云爾者乎如渠禽犢尙有一分人心則反不若豺虎之戀雛由前而殺無惜由後而殺無惜卿等之違越受敎徑先完決難乎免於不審卿等推考命根特放千連諸人亦爲放送至於張大得則若不逢命根之獃漢則渠之死已久矣至今偸活眞所謂罔之生幸也律以邦憲由我之律在所難逭各別嚴刑永屬三每家奴名又啓言丁未六月二十七日西部李慶泰縊殺其弟起得如例檢驗慶泰之招以爲起得有偸竊之行渠家祖先神主櫝袱之屬盡爲偸賣渠母之死又不奔哭又以賊黨被捉捕廳受棍蒙放仍卽逃亡不知去向自此一家老少以爲起得生存門戶之辱不如使渠自處云渠母大祥又不來參其後逢起得於路上捉置家中而得聞捕校輩連爲譏捕將欲捉去若其仍留必有大患往見從祖德培備說此事答曰殺之無惜兩妹及同居叔母皆無異辭引入起得於房中以洗踏索結縛言其前後罪狀以砒礵和酒使之自處終不聽從反以不可道之說無數詬辱故以布巾兩匝勒結其項後以右足踏着一端兩手挽引一端以至殞命起得之罪輕重無論同氣之間作此兇慘之擧惟願速死云慶泰之事人理都絕謹按大典通編父殺子兄殺弟罪止杖流而先朝受敎定爲一律者蓋出於欲懲其惡如有情節痛惡不可不別樣處斷者攸司之臣隨時稟處蓋起得之罪法非當死而徒以門戶污辱之恥作此兇毒之擧決不可擬議於杖流之律所當直請決案而旣有隨時稟處之文請上裁慶泰諸族已有從前之商議李德培則不善敎率卑幼韓召史同居一室未卽禁止自臣曺參酌懲治敎曰情固慘惡事非獨辦而無端當依本律施行而渠祖德培爲指使依此自本曹酌量照律後草記
정조 14년 · 강
以柳戇爲兵曹參判前望也
정조 14년 · 목
因宣傳官射會單子敎曰名以宣傳官小布矢數之十一二矢如許武弁將焉用哉罰射一百巡分二日爲之副行首及之次副首一員式輪回監射試記書入
정조 14년 · 강
備局以關東弊瘼回啓
정조 14년 · 목
備局啓言因原春監司尹師國狀啓有草記稟處之命矣其狀本以爲海弊已痼有難痛革其中進上情債春秋營需別卜定別貿易等條件實爲難支之端大抵進上之作爲營貢一年詳定出給元價米爲七十餘石錢爲七十餘兩以此所受萬無作貢之望營邑下隸情債壬寅減爲三千一百二十八兩而其中一千六百十八兩則節目精約更無加減處一千五百十兩卽營主人役價不可不給代營主人情債一千五百十兩內一千兩明年爲始蕩減只以五百兩收捧而蕩減千兩之代補蔘庫錢中劃出五千兩分給廿六邑蔘商廿二生殖每年一千兩式給代而錢路斂散久必生弊限六年丙辰至施行六年後則有可以變通者乙巳年蔘貢設施時常賑穀加分耗中折米一千五百石限八年除出而八年之限卽壬子矣今若又爲四年退限自癸丑至丙辰每年一千五百石全數付之補蔘還則四年之內當爲六千石自翌年丁巳爲始以耗條六百石依詳定例作錢則可得一千八百兩以此計給情債之代則補蔘錢生殖之規五百十兩之收捧各浦之弊此距六年當爲永革其所作錢一從市直一千五百十兩外有剩則還爲作還加錄補蔘還事令廟堂稟旨分付至於營需自今秋爲始魚藿等物限三分一許減別卜定別貿易永永防塞寺弊則寺敗僧殘到處皆然苟究其源則紙地卜定路卜責立下屬侵漁肩輿擔軍石木刻役等別役及種種官納之煩重而再昨年已自朝家革罷之禁斷之不過紙地繩鞋等責物自臣營可以禁斷而但長安一寺以本道最久之大刹太半傾圯僧徒不過四五名自臣營題給物力令本府略助給糧鳩材始役外此僧人安接之方寺刹蘇殘之道姑待營邑爛商追後啓聞爲辭詳定不足營下作貢其勢末由情債爲弊變通條件亦有條理第各邑營主人多是營屬各邑進上之來到營下物種住接必於主人營門周旋亦由主人今雖別給役價永罷情債時日稍久之後情債侵徵難保其必無如是變通之後果能痛禁奸弊永無弊端與否不可不更問而處之至於下隸情債之一千六百餘兩則但數爻夥然此與京司員役元人情之自朝家定式者有異則減罷之間豈無其道仍舊之請有傷事面該道臣推考此兩條更令論理狀聞營需物種之三分一特減別卜定別貿易之永永革罷殊甚得宜寺弊中紙地繩鞋之責納永爲禁斷僧人安接之方寺刹蘇殘之道營邑爛商啓聞事依狀請施行長安寺修補之役亦爲董飭俾有實效之意一體分付允之敎以狀辭甚精詳問備一款安徐諸般釐弊指一斯速成節目狀聞俾有實效至於海戶之弊不聞則已旣聞之又命釐正而若干情債減必復出亦有違於損上之義自進上與營需元定數爻須有別般釐正可以救得一分弊瘼大抵民則一也陸民何爲而自二疋減爲一疋之役海戶何爲而一夫一年所徵殆過三十兩內外云虐政虐政寧有如許虐政乎稔聞本道海戶之弊本道所貢朔膳物膳之魚鮮不近口者已久矣以不近口之物備例封進豈非無義之甚乎然任土之貢事面自異雖以存羊之意姑且存其名目而其中最不緊最無用而貽弊則均者量宜減除亦無不可況八道中朔膳魚鮮物種之夥然本道爲最卿等若見貢膳定例則可以知其數爻豈其魚物與海戶古則多且盛故磨鍊如是夥然乎除弊宜自貢獻始道內山沿野邑納于京司者無論物膳朔膳及藥料其他物種別具成册仍以詳定受價式例及辦備難易逐名懸註卽爲狀聞後自本司論理稟處前此釐弊之命已久而近始登聞稽忽甚矣今番則無或遲滯之意一體申飭
정조 14년 · 강
召見判府事徐命善于重熙堂
정조 14년 · 강
以柳戇李敬一爲承旨李祖承爲刑曹參判前望也
정조 14년 · 목
懸病承旨許遞故也
정조 14년 · 강
命兵曹郞廳口傳差出
정조 14년 · 목
因監軍單子敎曰監軍點下苟艱兵曹郞廳中在外人改差其代口傳差出
정조 14년 · 강
飭宣傳官具紞限三十巡具絳限一百巡分兩日試射
정조 14년 · 목
因宣傳官射會單子敎曰兩具之柳葉箭十巡四矢一分寧有如許劣才不合於宣傳官具紞則年過四十而具絳之差少於紞而豈敢若是無形乎具紞限三十巡具絳限一百巡分兩日試取
정조 14년 · 목
因禁衛營鄕軍賞試才單子敎曰旣曰哨官以出番人代直則軍士亦當以先試者替代該大將推考入直軍以先試者替代
정조 14년 · 목
該曹啓言因殺獄罪人李慶泰捧供啓目有依本律施行渠祖德培酌量照律之命矣慶泰德培等竝杖一百徒三年照勘慶泰永春縣德培平昌郡竝定配所押送敎以本事登諸文簿徒關風化且今宥配之時不可發配慶泰德培等以降充之律更爲酌定草記又啓言因嘉山囚李天秋金同之獄有論理草記之命矣金同之心懷宿憾指嗾同伴致有殺越之變德奉一縷未絕之前又加棒打卽地致死當初造謀畢竟結果皆出於金同之殺心論其情犯焉逭首惡之律前道臣之不分首從許久同推未免一獄兩犯之失時道臣之捨隨從之天秋論指使之金同者儘有意見金同依狀請更加嚴訊期於取服之意請分付道臣敎以換定未知其十分襯當而一獄兩犯亦甚不可更令道伯詳加究理卽爲指一狀聞
정조 14년 · 강
全羅監司尹蓍東以慶基殿修理馳啓
정조 14년 · 목
狀啓以爲慶基殿修理頉處甚多事役浩大以臣營兵裨前府使金聖和別定監造與地方官及殿官眼同擧行臣又照檢董飭樑灰剝落一新改墁椽間蓋瓦之滲漏隨頉修理殿內紅縀褥及紋席等依前啓中列錄竝皆新備後還安于正殿臣以扈衛大將駕前前導後少退復入依例奉審祭官則獻官礪山府使申大觀大祝靑巖察訪朴晪典祀官益山郡守鄭杆贊者全州判官李彥植謁者兼通禮官景陽察訪牟達謙祝史鎭安縣監李涑參奉鄭時養差定擧行舊御褥席則修改後燒火自有近例今亦依前燒火乞令該曹稟旨分付禮曹請依狀請舊件燒火從之敎曰莫重處修改所重自別則監役之替送親裨獻官之塡以武倅雖未知前例之何如屑越甚矣自本曹査問如有前例勿論如無前例該道臣草記問備修改舊件之燒火待狀聞回下有遲滯之弊此後則修改後道臣與殿官眼同屛處燒火只以形止狀聞事定式施行董役及獻官道伯擧行無敢如前疏忽事申飭行會移還安時捲奉展奉節次何官爲之乎祭享常時設饌撤饌誰果爲之乎殿廟守直則官員外忠義幾人守僕幾人如有事例册子謄出上送事分付
정조 14년 · 목
平安監司沈頤之以道內應資人馳啓敎以口傳下批○尹元基加設同知金益厚等一百八十九人單付同知車尙弼等七百九十三人單付僉知○黃海監司李時秀以道內應資人馳啓敎以口傳下批○秦興圭等二十九人單付同知吳廷漢等六十五人單付僉知
정조 14년 · 강
命全羅右水使卞至健試射放時無分者勘罪有無具由狀聞
정조 14년 · 목
狀啓以爲今秋水操之後各邑鎭守令邊將以下一竝應射船將以下試射試放從其分數分等施賞其中全不得中者當該船將及次知監色等各別決棍試射無分守令邊將亦爲依事目決棍警責敎曰近來武弁十巡試射未滿四矢或無分者居多柳葉箭貫革一巡無分不足爲可罪之端況他道所無之例本閫狀本曰以決棍勘罪云者誠涉莫曉詳考前例有無及本閫獨有此例委折具由狀聞事回諭
정조 14년 · 강
罷承旨柳戇申耆尹行任李敬一等職
정조 14년 · 목
永興別差李孝得下直單子不由政院直呈別監飭兵曹堂上査問于通禮院官員書員司謁內司首官員及李孝得兵曹啓言假引儀金復行以爲渠以新入之人全昧院規李孝得單子直呈別監之事初不覺得云書員鄭得俊以爲李孝得單子遺漏於廳坐呼唱之時故追後直呈別監緣於急遽未有前例而爲之云司謁金必彥以爲渠則每當政院廳坐承旨啓稟及親傳公事捧納而已拜謝單子通禮院官員親呈於承旨後政院書吏逐單呼唱傳于別監云別監李禧謙以爲今日拜謝公事逐名呼唱傳授後通禮院書員追呈李孝得下直單子謂有直呈之例故果爲捧納云李孝得以爲下直單子送于通禮院而中間委折全肰不知云內司首官員金泰煒以爲本司諸官之有職肅拜及下直時皆修正單子送于通禮院其不由政院與否初非本司所知云矣敎以謂以遺漏於廳坐呼唱時敢生自下彌縫之計不但萬萬痛駭如渠肅拜猥則雖猥矣其不由政院潛授掖隸此路一開後弊難言永興別差書題李孝得爲先汰去其所作奸專由於通禮院書員云而孝得不但不知承旨亦未及覺知云該吏所爲亦甚痛惡移送攸司照律嚴治草記潛捧之掖隸亦令攸司勘罪當該引儀係是新來何足責分揀放送通謁凡事所謂長官者皆主掌則常時不能檢飭不可不嚴處贊儀李昌郁司謁金必彥等令該府該曹勘罪內需司首官員金泰煒別無可問之端分揀放送近來政院擧行無非貽羞貽弊貽辱之事今日做錯亦屬貽弊中一大端當該承旨尹行任柳戇申耆李敬一竝罷職引避承旨許遞與未差之代政官牌招開政差出待下批牌招察任
정조 14년 · 목
以趙宗鉉尹㬦洪義榮李敏采柳文養爲承旨曹允大爲吏曹參議李思祚爲執義洪彥喆爲司諫李祉永爲掌令朴孝成爲持平李致中爲禮曹參判閔鍾顯爲兵曹參判
정조 14년 · 강
命湖南伯飭銀愛毋敢犯手崔正連
정조 14년 · 목
敎曰向以湖南死囚中銀愛處事與氣魄之卓然有特放之命而以若强悍雪若冤憤則初欲下手而未果之崔正連安知無更遭銀愛毒手之慮乎然則欲活銀愛反殺崔漢烏在其重人命之意乎昨夜適䦧審理判辭有此下敎此誠浮念則浮念所關在於人命令該曹枚擧行會該道使卽嚴飭地方官招致銀愛於公庭以更無敢犯手於正連之意捧供報營事分付
정조 14년 · 강
全羅監司尹蓍東以聖堂倉移設便否馳啓
정조 14년 · 목
狀啓以爲臣於今番省部之行首先取路於該邑鎭兩倉形便一一看審群山倉則處在沃溝之北由南一路連於陸而其餘三面接于海筽食候風之所相距一息烟島上京之喉僅止百里船路之最便近莫如此倉鎭前浦口四時貯水此則漕船留泊處也鎭後倉底兩岸藏風此則漕船裝載所也鎭之西稍坦處有捧稅廳廳之左右有七邑倉舍旁有七八民家今若毀移民家則四五十間倉舍之加建不患無所聖堂倉則自咸悅東北而入依山設倉前左平陸右背沿浦所謂船泊處卽畓壟之頭浦漵之邊而沮洳傾側體大之船半水半陸掛岸朽傷若當裝稅之時苟不掘平港頭則勢將移出浦口且其浦前二帿之地二水中分間有草嶝一岐卽聖堂路一岐卽林川界也水多處浩而急水小處渟而緩由是而草嶝漸生若將駸駸然連及于船泊之處問于漕卒則以爲此水以扶餘白馬江下流合龍安薍浦之水流下于倉前船所矣甲辰年礪山羅巖浦堙塞以致林川望浦項之潰缺水道分張直注于下邊彼岸而中間草嶝漸益現出卽古所謂沙麻島也彼島連陸乃爲林川地案付田畓甲辰以後永爲浦落云臣於潮退之時乘船溯洄終未得其避風維船之所船艙水道若是不便而漕卒爲其生業民情㥘於多費民卒擁馬首齊訴曰此地設倉粵自國初而上納之節至今無弊擧行船所淤泥從古亦然所謂草嶝非今斯今且白馬江濤雖決於彼薍浦全波都注於此預慮未然之事棄此久遠之地一朝移倉不但漕卒數百戶之失所渙散所屬八邑皆以爲各邑之分屬漕倉蓋取道里便近而聖堂與群山遠近相懸捨此之彼之間或加四五十里或加七八十里若其百里二百里外遠邑蹄脚之勞宿舂之費不啻倍蓰而兩倉合屬都會貿納之時穀價騰踊八邑倉舍各自移建工役耗費亦將不些云列邑所報同然一辭此乃兩倉形便八邑物情之大槪也第今移屬之論論以形便便者三參以物情不便者亦三裝稅之日無數旬逗遛之患發船之際捨百里淺灘之險此一便也船隻穩泊添改準限松材無日就童濯之慮漕需有逐年添益之利此二便也裝千石減船額而宂費際罷三官屬一處而誅求祛此三便也稅民出浦之節運穀者勞於遠輸防錢者常患倍徵此一不便也浦所市直三倉各異法聖則稍過於群山群山則又過於聖堂今若合設則聖堂來販之商未必不往於群山而貿者旣多穀必踊貴此二不便也聖堂沙格及倉底居民百餘戶仰哺倉底業海資生至於罷倉移設之境則支保無路此三不便也聖堂形便臣旣目擊若曰姑不堙塞何可遽移今乃仰請仍置一年二年水道漸閼漕運狼狽則臣罪當至何境又或曰後必堙塞不可仍置斷定移屬伊後幾年水道不變行船如常則衆民歸咎亦何以自解執此兩端十分斟量而終未有的見於可否之間按輿地勝覽龍安之得成倉創自國初文忠公權近爲之記世宗朝戊申因水道堙塞移于咸悅之德成倉成宗朝丁未復移于得成云而聖堂倉名不載焉臣未知德成卽聖堂而龍安咸悅之間不過爲牛鳴地則要之聖堂爲倉其來久矣一朝移革事係難愼且其堙塞不至於目下成陸之境則其所移革亦非時日爲急之事從今過幾年後見其永閼徐圖更張此又未知何如若不合設於群山依舊分轄於三官則宿瘼自如母寧專屬本官捧稅騎船一如牙山貢津倉之爲當爲矯捄之一道以群山言之則邑鎭之相較官隸之誅求轉益滋痼今若割出倉在一面設爲獨鎭如靈光法聖之分割陳良則邑鎭初不相關積弊可期永革而沃溝爲邑至殘且小八面之中戶口田結之多莫如北面苟或割與則沃溝一縣其將末由成樣無已則倉底一局周回數三里地及漕民三百餘戶分屬該鎭使之專管猶足爲獨鎭貌樣揆以事面亦無苟簡之歎此則毋論合屬與否宜有一番變通竝令廟堂稟旨分付敎曰以群山聖堂倉事前此狀啓上言擧條及設倉事實之在於公私文蹟者與今道伯狀啓圖形謄出一册以入事分付有司堂上而有司堂上中戶判擧行
정조 14년 · 강
命海西價布限明秋純錢代納
정조 14년 · 목
黃海監司李時秀狀啓以爲數三年來連値綿歉織工皆廢市價日踊幸賴朝家軫恤之德諸般上納皆許純錢代木仰賴惠澤得至今日今年綿農三次東風被損非細比之初料大失所望上納期限已迫援據已例先爲馳啓本道各邑各軍門各衙門所納諸色價布均廳區劃江都所送選武布限明秋特許純錢上納使一道軍民獲蒙曠絕之澤請令廟堂稟旨分付敎曰本道穡事濱海處之獨有不得均豊之歎者已可矜而外此稍勝處綿農大不若穡事亦已聞知道伯狀請決知非太過至於軍門價布近來將臣輩無論武帥蔭帥太不畏法以守令之顏面厚薄干囑緊歇仍作容私之資朝家今雖不許民間依舊辦納而從中消瀜之弊一也以此以彼尤豈可不許乎特竝依狀請許施以紓海民之困苦事分付各營之設置文郞所以禁將臣之非法而近不如古作一私人惟令是從莫敢可否奚特保米布事爲然乎然凡事宜從現發者申飭今後保米布之因將臣喝托自下換捧者該大將勘罪之外該色從事官自本司隨聞摘發草記重勘亦以此意嚴飭各該道事令廟堂知悉
정조 14년 · 강
增廣文科初試一二所進榜目
정조 14년 · 목
一所幼學鄭世禎居首二所幼學沈洛居首
정조 14년 · 강
命兵曹郞廳朴崙壽望筒勿施更爲差出
정조 14년 · 목
因兵曹監軍單子敎曰監軍係是輪次受點之職而昨日新除者又應頉之人且朴崙壽之兵郞釋褐以後殆無不爲之日亦甚礙眼數百侍從非此一人則兵郞不可爲乎近來吏判政注悶然處不啻一二如兵郞排擬之一時不審何足有無乎兵曹郞廳朴崙壽望筒勿施更爲口傳差出本曹二軍色郞廳何等另擇之職而正郞四窠向政下敎之後尙不推移作窠吏曹事亦甚駭然更爲申飭
정조 14년 · 강
試醫科初試入格人講擢優等者賜第
정조 14년 · 목
命典醫監提調李聖圭金魯永率醫科入格人入侍于重熙堂各問姓名仍令抽所講册子更試之副司果金尙銓纂圖銅人經通素問略且其祖履禧乙卯登慶科父在和癸未登慶科故命直赴覆試副司果金時榮銅人經通纂圖素問略亦一例直赴仍命退出
정조 14년 · 강
命儒生殿講明日爲之
정조 14년 · 목
因日次儒生殿講取稟啓辭敎曰六月朔日次依例以殿講試取八月朔日次治經生外以製述試取若此則一日內勢難竝設殿講先行於明日製述次行於一兩日內以此分付處所以便殿爲之○敎曰明日專經文臣製述試官以殿講試官仍用專武臣及日次儒生殿講試官別爲差出
정조 14년 · 강
命秋到記趁東堂會試前設行
정조 14년 · 목
敎曰秋到記待監試會試出榜趁東堂會試前當設行預令諸生知悉
정조 14년 · 목
新除牌招時遲滯故也
정조 14년 · 강
御熙政堂行文武臣講製及日次儒生殿講文臣講製試官蔡濟恭閔鍾顯李晚秀徐美修柳焵李喆模武臣講試官李▣李漢豐沈煥之吳毅常李尙度張錫胤儒生講試官吳載純金憙徐鼎修李洪載朴崙壽
정조 14년 · 목
具翼善冠袞龍袍陞座諸試官率應講製人分東西入庭行禮訖以擬周群臣賀卜瀍水西又卜瀍水東惟洛食爲表題孟子見梁惠王爲論題懸題訖應講文武臣及儒生分左右以次進講文臣成均博士申溥書傳略居首兵曹佐郞鄭觀輝表三中居首奉常副奉事金龍見論次上居首武臣都監哨官金▣孫武子略居首竝以馬帖依例施賞儒生生員徐有榘詩傳純通居首敎曰六月朔日次儒生殿講純通儒生徐有榘直赴殿試通儒生崔啓運李致祜丁載昱直赴會試略儒生李羲甲等各給紙筆墨捧傳旨○召見東堂初試各體居首生員林漢浩等七人各問姓名仍令誦奏所製文字又命刑曹判書趙鼎鎭率律科初試入格人入侍講大明律生徒安宅周通居首敎曰今番雜科之召見試藝槪以今科異於尋常慶科也小科猶且特爲賜第況雜科乎副司猛朴思敬前銜林熙之吳命毅李時鼎洪得輿等直赴譯科榜生徒皮尙仁副司正崔昌玉前直長金宗璧等直赴陰陽科榜副司果金尙銓金時榮等直赴醫科榜生徒安宅周直赴律科榜事分付
정조 14년 · 강
以金尙集爲都總管洪文泳洪明浩李祖承爲副總管前望也
정조 14년 · 목
因總府寶劍望筒敎曰懸頉總管竝許遞前望單子入之待下批牌招寶劍望筒更爲修正以入
정조 14년 · 강
以李敬五爲承旨尋遞以李儒敬代之徐鼎修爲大司成竝前望也
정조 14년 · 강
命御營大將李漢豐記過
정조 14년 · 목
御營廳以新舊番合操殿座相値不得設行稟敎曰御營一營此頉彼頉將無習操之日乎向於內試射殿座禁營有停操之稟已有飭敎則今於便殿之講忽以停操取稟近來將臣夜巡則全闕月操則全廢未知舊典前例如此而然乎以朝家時俗之眼不堪正視新拜之人不小心反效謬習萬萬駭然該大將爲先記過該營首校令兵判嚴棍汰去設置文從事法意何如今將臣規便之習不能力挽所當嚴處而特從三令之意今姑參酌後勿如是之意申飭合操尤異於常操則頉稟極爲放恣使之如期設行此後除非動駕合操無得頉稟而雖以月操言之便殿殿座亦毋得頉稟事申飭
정조 14년 · 강
命副校理李殷模副修撰尹序東禁推尋與尹持範李晉秀等禁推竝分揀
정조 14년 · 목
殷模序東文臣製述稱病不進持範等六人晉秀等十六人皆文武臣殿講居不故也○因贊儀李昌郁囚單敎以分揀
정조 14년 · 강
敍卿宰侍從堂上堂下罷削人員
정조 14년 · 목
前承旨柳戇申耆尹行任李敬一李益運沈晉賢前參議李勉兢前司諫沈埉李周顯前執義申禹相前掌令任長源前持平柳師模洪克浩竝敍用
정조 14년 · 목
敎曰守令有闕之代令該曹口傳差出初試已過檢田當前上京守令皆令當日下送後草記未下直守令亦令當日辭朝事分付○吏曹啓言上京守令皆已下去三嘉縣令鄭在中謂有親病不爲下去潭陽府使鄭東愈大興郡守金絅采通川郡守朴始榮丹城縣監趙景鎭謂有身病不爲還官本曹請推之外無他罰何以爲之敎以謂有身病不爲下去守令委折査問草記其中有實病守令亦爲區別草記
정조 14년 · 강
以沈晉賢爲楊州牧使口傳也
정조 14년 · 강
命罪人李慶泰等充定殘司奴案
정조 14년 · 목
刑曹啓言降定之律旣無襯合之文克定外邑與發配無異恐有違於宥配之德意請竝於殘司充定奴案允之
정조 14년 · 강
御熙政堂行抄啓文臣親試及日次儒生講製召見大臣備堂親試試官蔡濟恭鄭民始鄭東浚李晩秀尹行任儒生製述試官吳載純金憙徐鼎修金履正徐瀅修柳文養李敬五儒生殿講試官蔡濟恭鄭民始洪良浩閔鍾顯李晩秀徐美修柳焵李喆模
정조 14년 · 목
具翼善冠袞龍袍陞座諸試官率應講製人分東西入庭行禮訖以擬宋群臣賀趙德明求粟之日具粟百萬於京師詔德明來取德明慙拜曰朝廷有人爲表題試抄啓文臣以擬宋具粟百萬於京師使德明來取爲詔題試儒生懸題訖應講儒生以次進講儒生等不爲序齒坐次錯雜敎曰上舍生異於四學生況便殿召試別是異數在諸生亦豈不倍加敬謹乎然自入庭之初未見徐趨端拱之美甚至懸題與頒紙之時爭取而雜坐賢關尙齒之禮容可謂蔑如屑越姑無論貽羞大矣入庭太學掌儀色掌一竝停擧不飭之場中進去承旨爲先從重推考大司成亦爲推考掌務官拿處四館所首吏令攸司嚴治事分付○大臣備堂以次登筵左議政蔡濟恭啓言江華留守申大升狀啓以爲本府軍餉幾盡散貸於京外各處目下留庫不過爲三萬四千五百餘石久遠貸去雖難一一責報至於戶惠廳則比之他處其數倍簁今番嶺南漕船拯米太之分給本府民戶者惠廳當納米爲一百七十五石戶曹當納米爲九十石太爲五十二石數雖零星以此計報在軍餉猶可爲添補之道且舊貸之代捧拯米亦多其例請令廟堂稟旨分付矣狀辭所請數甚零星許施何難而戶判方入侍一番下詢處之恐好矣詢于戶判戶曹判書鄭民始曰數甚零星有不足持難而但該府則此米之添補無甚關緊本曹則穀物不足雖百餘石米太亦可補用且拯米非特今年而已一番許施後以爲例毋論多少每欲執留則不無後弊惠廳則穀物稍裕此米之得失不足有無而本曹則實難許給矣濟恭曰戶惠廳當納米太俱甚數少一施一否恐或近於瑣細矣敎以置之又啓言忠淸監司鄭存中狀啓以爲本營屬牙兵習操以此豐登之歲不宜因循排置行操後犒饋賞格米四百二十餘石亦爲區劃事竝令廟堂稟旨分付矣今年水陸操俱已行之牙兵操鍊姑令權停恐無不可矣從之又啓言頃因戶判鄭民始所啓北道內奴婢宣頭案修正時所費參量除減之意問于本道狀聞稟處他道一體關問事命下矣卽見京畿監司金思穆狀啓則以爲本道自罷刷官以後宣頭案尙未擧行故所入物方姑難的知而道內奴婢自來數少口錢亦隨而不多每口五錢較量雜費似無濫捧濫費之可論云矣本道奴婢數旣不多此後修案時使之依節目擧行宜矣從之又啓言原春監司尹師國狀啓以爲去乙巳推刷時三陟等十五邑實貢奴婢都數爲二百二十五口平海等十一邑初無時存奴婢只都案依前修正而三陟等邑實貢奴婢每口五錢收捧以爲都案雜費之資而太半不足其時道臣往復各邑守宰分定各邑自官庫添補則至今更無減削之道依前擧行恐未知何如請令廟堂稟處而奴婢中年過百歲而載錄者欲知根泒而已其身不在白地徵貢初無可論乙巳推刷時以時存實數比乙亥總而尙有餘數句管備局其後每歲末隨其邑報以此邑之生產充代彼邑之闕額元無貢錢與口錢間白地侵徵之弊爲辭矣本道奴婢旣有總外餘數則白徵之弊非所可論至於修案口錢自有各邑定規仍舊遵行之意請分付從之又啓言卽見忠淸監司鄭存中狀啓則以爲全義等十七邑改案當次之年則依節目每口各捧五錢需用於紙地等價而別無剩餘德山等五邑雖有口錢名色而或三四錢一二錢各從邑例臨時收捧自官添補公州等十八邑初無口錢徵捧之事若有修案時則竝自坊役廳替當林川等十四邑俱無應貢之奴婢而毋論內寺各司奴婢旣無加徵之謬習又無贏餘之數爻至今別無削減之可論請令廟堂稟處矣湖西內奴婢修案時口錢或有依節目擧行之處或有未滿節目定數之處而別無濫徵之弊使之依此遵行而雖此後另加照察俾無容奸之意請各別申飭從之又啓言臣於梁山郡守南鶴聞上疏條件中有未及覆奏者敢達矣疏中以爲此後漕船致敗之邑三日內拯得則散給民間過三日未拯者該邑守宰論以重勘而勿令給民改色一從典憲爲辭而有令廟堂草記回啓事命下矣拯米之腐杇不堪食者勿令散給民間朝家恩德逈出尋常若使給與不給有日限左右則奸弊不知至於何境三日爲限之請不可施矣請置之從之又啓言頃因咸陽御史崔顯重別單寺奴婢逃故白徵之弊本司草記批旨有何道何邑之弊峻弊歇遍擧關問使之逐邑條列狀聞後稟處之命矣依下敎關問諸道矣卽見京畿監司金思穆狀啓則枚擧各邑所報以爲蓋此奴婢逃故則別加頉給生產則詳細懸錄自是定式而只緣刷頉之失宜致有弊瘼之滋甚水原等十四邑外俱有其弊此後則營邑親執存拔以査現之類除白徵之弊則邑總雖或不足通計一道不至大縮請令廟堂稟處矣刷官革罷後旣有道比總定式營邑若能親執存拔盡心釐革則痼弊自當漸祛請以此各別申飭從之又啓言今番進士直赴以前例之無可據禮曹不能指揮必有一番稟定然後白牌修正時座次可以書塡故敢達矣敎曰以節製直赴時榜目次第定座次付之元榜之下又啓言監試覆試隔日矣近來士習不古許多奸僞指不勝摟而其中外場無難往來尤屬絕痛此莫非軍卒與羅將輩外內相結或因門隙棘罅而傳致或因試官飯床與茶啖持入之時而潛相傳投今番則另飭禁亂官監試官不住詗察以嚴試場如有此等奸習而漫不致察過科後復有人言則當該禁亂官監試官繩以重律之意請預爲出擧條申飭從之濟恭曰伏聞紙廛市人言九日製當前而正草無以措備云預爲發令然後似無窘束之患矣命九日製試紙以大好紙爲之濟恭曰冬至正使卽速差出然後會同坐起可以爲之云矣予曰別使之行多有殊異之擧云其在別般叨謝之道正使不可不另擇而大臣皆老何以則爲好予意則以光恩副尉差送爲好而但東平尉一人外曾無國朝已例云卿意何如濟恭曰自下擬望固所不敢而若自朝家有拔例處分則少無如何之端矣予曰若以光恩差送則彼亦必知其拔例之意而第以古例罕有方此趑趄矣濟恭曰特差以送恐好矣○民始啓言稅穀捧納時多有欠縮幻弄之事故査問該邑監色則皆以爲渠輩則捧上裝載後臨發差定只受文書而上來故裝船之準數與否米色之精麤斛內之完欠初不知之云捧稅監色之領運上納自是法典則外邑之不送實監色以他人臨時定送已極可駭縮穀徵捧之際弊端亦不少可不另加嚴飭此後外邑之不以捧稅監色領運而上納時有欠縮幻弄之弊該守令從重論勘之意請出擧條申飭從之○承旨徐瀅修啓言卽見忠淸監司鄭存中增廣文科初試榜目啓本則入格儒生金履大父職銜春秋館誤書以弘文館封啓道臣掌試都事請竝從重推考原啓本還下送使之改修正上送從之敎以原啓本不必還下送自政院付標○承旨李儒敬啓言備堂奏事後入侍臺臣不卽傳啓次對罷退之時始欲進伏有損臺體請竝推考從之○執義李思祚司諫洪彥喆持平李鎭宅正言尹悌東等避嫌批以勿辭退待物論○抄啓文臣及儒生試券收券訖命科次抄啓文臣副司正沈象奎三中居首○敎曰日次儒生試取製述居首生員李寅默與元講純通有異曾無賜第之例直赴會試之次進士金秀臣孟賢大南翼中各給二分之次進士嚴耆生員尹載厚進士李準海給一分講幼學申在祿等皆不過略栍紙一卷筆二枝墨二笏賜給給分之數增廣初試已過勢難試取定坐次來頭會試時初試榜下許付事分付秋到記九日製給分準此○因成均館掌務官李升運拿處傳旨命分揀
정조 14년 · 목
內兵曹依例用棍傳旨文養掩置不傳故也
정조 14년 · 강
遞承旨李儒敬徐瀅修洪義榮柳文養以李祖承申耆李洪載李益運代之前望也
정조 14년 · 목
儒敬等以下敎之後不爲輪回待令故也
정조 14년 · 목
敎曰政官牌招冬至正使今日政差出○吏曹啓言上京守令不爲下去委折査問草記事命下矣潭陽府使鄭東愈以二日瘧三年辛苦又得痢疾萬無作行之勢云大興郡守金絅采累月瘧痢之餘近添下血之症猝難還官云通川郡守朴始榮適患毒腫姑難行役云丹城縣監趙景鎭素患癖積之症每當換節一倍添劇萬無起程之望云矣特敎査問之下皆稱身病終不還官請四邑守令令該府拿問處之敎曰實病旣如此云爾則其爲癏曠無間於在官在京竝改差今日政差出皆令明日辭朝其中丹城縣監趙景鎭言病異於他倅近來風土孰無癖積則以此稱托極爲駭然嚴飭使之當日還官○以金箕性爲冬至兼謝恩正使洪秉纘爲吏曹參判李度默爲刑曹參判尹義東爲孝陵參奉李觀秀爲大興郡守元羽孫爲通川郡守尹弘烈爲潭陽府使尹廷烈爲連山縣監
정조 14년 · 강
重推兵曹堂上罷總府堂上職訓將越俸一等
정조 14년 · 목
政院啓言卽見訓鍊都監草記則今日集賢門入直哨官李運祥謂以就理經先出去至於訓局哨官金▣以省記外人擅自代入俱犯師律宜有重繩之道而該營大將常時若能檢飭則豈有此前所未有之事況運祥旣無分揀之命則草記中旋有分揀之命還向直所云云者又何妄率之甚也建陽以東總府主管闕內省記兵曹照檢而宿衛將官任自替代出入尙無摘發論罪之擧寧有如許紀綱該大將及總府兵曹入直堂上所當重勘而本院請推之外無他可施之罰何以爲之乎敎曰兵曹堂上從重推考總府堂上罷職當該將臣越俸一等該哨官生疏所致令該大將嚴棍懲礪
정조 14년 · 강
吏曹參議曺允大上疏賜批
정조 14년 · 목
疏略曰向來中秋節享時臣以副司直權欕塡差於太廟獻官矣單子啓下之後受香在明之時謂以省掃忽地辭陛臨急付標苟簡忒甚大抵享官事係莫重除非公頉實病則例不敢變通而今則因私事出外乃至付標之境臣於其時病在危域雖未劃卽陳聞流弊所及有難仍置伏願特降處分以杜後弊批以祭官權▣事誠如爾疏所論大關後弊令政院卽爲問啓當依疏請處分矣爾其勿辭察職
정조 14년 · 강
還給刑曹參議沈煥之疏本
정조 14년 · 목
刑曹參判李祖承卽煥之妻姪煥之疏乞令有司照例稟處敎以參判移除爾疏還給
정조 14년 · 강
命蔚山府使丁載遠待三政磨勘拿來
정조 14년 · 목
慶尙監司李祖源以蔚山府戰船致敗狀請該府使丁載遠罪狀令攸司御處禁府啓請依例拿來允之敎曰本律如在當遞之科分付該曹今日政差代否則方秋民事往來癏曠之弊宜念待三政磨勘拿來
정조 14년 · 강
備局以咸鏡道交濟穀分捧事回啓
정조 14년 · 목
備局啓言咸鏡監司李文源狀啓有草記回啓之命矣交濟之穀法意甚嚴若非歉歲則絕無分捧之例而荐饑餘民力之艱誠如狀辭不可以秋事之登熟不之闊狹請依狀請限折半分捧於附近各倉待明秋還納本倉事分付允之
정조 14년 · 목
統制使申應周以今秋水操試射放時玉浦戰船將射手閑良韓道行試射居首令該曹考例稟處啓敎曰觀此狀辭水操試射放居首人閑良之直赴出身之邊將係是受敎定式之廟堂行會則日前湖閫狀啓回啓之曰以無例仍請置之者雖因近年許久停操而然昧例則甚矣當該兵判從重推考與前狀啓勿施人幷依例直赴趁今慶科唱榜上來事分付各該道
정조 14년 · 강
還送全羅監司尹蓍東試官論罪狀啓使之修正上送
정조 14년 · 목
全羅監司尹蓍東以慶科東堂初試入格人姓名開錄都事徐有鍊罷黜副試官趙衍德等罪狀令攸司御處啓敎曰今番增廣卽慶科也近來士習卽痼弊也以若痼弊當此慶科不可無別般闊狹與其制刑之非時曷若闊綱之爲勝京試官都事辭陛之日特賜引對許以便宜無論拔例連日設行與如例分日設行又無論間日而前期開門惟在京試官都事自量便宜之如何雖以京試所言之一所中場第二日該所依筵敎不爲稟旨中場捧券後仍許終場開門云道臣此狀啓似未聞委折而然乎還下送使之改修正上送
정조 14년 · 강
推統營全羅右水營忠淸水營所屬試藝居末軍器執頉守令邊將
정조 14년 · 목
兵曹啓言卽見統制使申應周全羅右水使卞至健忠淸水使柳文植啓本則今秋操後軍兵試射全不得中戰兵船不完軍器破傷執頉處當該邑鎭監色等分輕重決棍云矣其在重戎務之道不可無飭統營及全羅右水營舟師所屬試藝居末邑鎭及軍器執頉邑鎭忠淸水營舟師所屬軍器什物執頉邑鎭當該守令邊將請幷推考警責允之
정조 14년 · 강
命宣傳官李榮大拿處
정조 14년 · 목
政院啓言司鑰林義培所告內敦化門東挾鎖鑰之時門卒誤爲下鑰鎖脚斜出於鎖筒闕門鎖鑰何等重大而有此誤鎖之擧當該司鑰令攸司科治監門宣傳官及守門將所當重勘而本院請推之外無他可施之罰何以爲之允之敎以宣傳官拿處
정조 14년 · 목
咸鏡監司李文源以道內應資人開錄馳啓敎以口傳下批○梁俊平等九十二人單付同知韓泰熙等二百八人單付僉知
정조 14년 · 강
御春塘臺行壯勇營賞試射
정조 14년 · 목
別單柳葉箭入格壯勇營兵房柳孝源貫一中筒箇一部把總李懋邊二中筒筒一部哨官具縉前哨官趙彥彬成國民邊二中各弓子一張箭竹一百箇哨官姜彙喆前監官張世統前哨官金鼎瑞丁胤祚全大重金永勉慶橚邊一中各箭竹一百箇壯勇衛張忠顯李有豊武士金瑞應邊四中竝加資其餘及差備官韓景琦等七人竝筒箇弓子箭竹施賞有差小布入格哨官黃基定五中加資把總田義顯三中筒筒一部哨官張世經二中弓子一張善騎將姜世重監官卞世義一中各箭竹一百箇壯勇衛廉應鉉等二人四中竝直赴殿試高一亨五中加資其餘及善騎隊李成大等八人技藝入格各色各哨軍成鼎光等二百五十九人馬帖筒箇弓子箭竹木布施賞有差○去六月十人日昌德宮金虎門昌慶宮集賢門弘化門銅龍門入直軍兵命試技藝于北營隨其入格以木布施賞
정조 14년 · 강
遣禮判李秉模替行告祭于大院君廟
정조 14년 · 목
宣傳官李爔小布四中命直赴殿試敎曰大院君奉祀孫之登科卽初有之事何等奇喜宜有告由之擧大院君廟遣禮曹判書替行告祭祭文當親撰以此分付禮曹
정조 14년 · 목
宣傳官有窠以內禁衛趙岐首擬敎曰除非特敎則自有不易之典豈可以可擬之乏人無端闊狹乎首擬者口傳未滿六朔云望筒勿施當該堂上推考使之更爲擬入
정조 14년 · 강
以李致中爲禮曹參判李洪載爲參議前望也
정조 14년 · 목
犧牲看品禮曹堂上當爲進參參判參議許遞故也
정조 14년 · 목
全羅監司尹蓍東以道內應資人馳啓敎以口傳下批○白師奭等三人加設同知韓貴天等二百五十六人單付同知朴世泰等一千一百九十五人單付僉知
정조 14년 · 강
以七夕製設行之意諭兩所入場儒生
정조 14년 · 목
敎曰七夕製之姑令待涼生爲監試初試之在近也鄕儒必多觀光者初欲過試日後卽爲設行更思之連日赴場之餘多士之勞碌可知當於一兩日後通方外試取試紙以大好紙預爲措備事令成均館知委仍令兩所入場儒生知悉
정조 14년 · 강
命祥原呂宅祖勿爲定配從他嚴處
정조 14년 · 목
平安監司沈頤之以祥原補賑人呂宅祖嚴杖定配馳啓敎曰宥配之時不可發配而如許無嚴之頑民決不可尋常處之杖治亦有嚴歇之殊外此豈無戢抑之方乎或已發配卽令押還從他嚴處事回諭
정조 14년 · 강
諭兩都及諸道錄案仍推秩中年過七十者各卽狀聞
정조 14년 · 목
敎曰今因嶺南審理事該道則才有措辭回諭而擧此可以反隅看諸道今番審理判付祗受後若於仍推秩中年過七十歲以上人勿論已錄啓未錄啓及詳覆各卽枚擧狀聞仍請該曹稟處事分付年八十者勿令成獄卽遵大明律成式也仍令特載於通編纂次時矧今大赦之會久囚之年七十以上者若不區別處分烏在其疏釋之本意竝以此意知悉事令該曹分付兩都及嶺南外諸道監司處
정조 14년 · 강
右議政金鍾秀箚陳母病乞解相任賜批
정조 14년 · 목
批以重任豈可輕解卿須安心救護仍命遣史官傳諭
정조 14년 · 강
都總管具㢞疏辭新資賜例批
정조 14년 · 목
該曹啓言唐津閑良張德奉原情以爲渠家先山爲海美南聖福所奪南卽其時本道水使同生也自水營捉囚渠曾祖而嚴棍之使毀撤家舍竝納墓下田三十斗落故急於圖命毀家舍而納田券南姓兩班壓渠高祖母墳腦而葬之渠家積年所養樹木䂨伐發賣今三月分渠遭母喪葬于家後南姓兩班又爲執言定日掘移其奴太世藉其威勢又奪渠家累代山地者實爲冤抑今六月分欲爲呼訴上京則南姓兩班誣訴本官渠之老父捉囚獄中卽使面任發里軍掘出渠母之棺置之野田伏乞俯察冤枉各別査覈云矣請上裁敎以向以私掘一款飭禁何如則又有此鳴冤之擧勿論彼隻所犯之在於令前令後萬萬痛駭令道伯各別査治宥配之時不可發配雖非發配豈無可戢之道乎以此意分付道伯處此後更以私掘事登諸入啓文字則道伯守令當依前下傳敎處之雖以本曹言之無敢循例回啓一依飭令措辭論勘事竝令知悉又啓言淸道幼學朴成珍原情以爲本郡大峴山卽渠十四代祖葬處局內餘麓子孫世葬守護禁養殆至三十餘年上年十月間諸族上山行祭本郡鄕吏金戒宗者曾詬辱官長屢次刑配者也來寓山下欲奪墓直生涯先立屋柱後請丘木故渠等逐送乃於上年臘月乘夜潛掘渠七代祖墓破階砌及墳上卽呈本官着枷嚴囚適値本倅之移職未及照律戒宗叔龍得及其子元孫又復盡毀封域渠等往訴慶山兼官之間龍得等還復毀掘幾至露棺乃揚言曰掘塚時得硯一墨一白甁一匙著一鍮盞一此是明器而鍮盞之傍有鑱英鰲山三字此墓必吾始祖英憲公鰲山君金之岱之墓營門本官及査官置渠落科山地則奪給金哥乞蒙詳査云矣請上裁敎以嚴飭道伯勿爲如前漫漶決給俾無更訴之弊又啓言晉州閑良蘇甘金等泗川濟民倉依羅州順天濟倉例移設各該邑事也頃因本道査啓大臣以濟倉依奮置之弊端則令道臣痛禁之意覆啓蒙允則一籲再籲終不知止者極爲無嚴原情勿施狀頭自臣曹考律勘處嘉山幼學金德賢等以爲本郡荻島畓二十石零付之養士庫以爲聖廟大祭多士日用之資同員畓五十石零屬之保民庫以爲往來使臣新奮遞官策應之備及至壬寅復賊在訓局時兩庫畓及民田五十七日耕謂之聞曠地定將校威脅勒奪屬之本營自此以後學庫疲殘民庫蕩竭又從以上年一年之內三次遞官迎送之費收斂民間民不安堵乞令田畓還屬本郡事也事非四件而猥越瀆撓民習無嚴狀頭自臣曹照律勘處至於本事旣係民瘼令本道詳査狀聞後稟處成均館典僕金三得渠兄時得定配蒙放事也時得以謙賊陪隸作拏閭里爲傳言語所犯至重屢經赦典初不擧論則其弟之肆然呼籲萬萬無嚴原情勿施自臣曹考律嚴勘金浦幼學李明五則以爲其父鳳煥過見崔益男已呈之疏本至於杖斃乞蒙伸暴事也鳳煥負犯何等深重則明五之屢次呼籲極涉猥越原情勿施自臣曹考律嚴勘西部閑良張伸以爲其父起周橫罹鄭德柱玄大孫之誣援定配明川府而德柱大孫已爲蒙放乞蒙一體之恩事也起周因傳敎定配而其所負犯實爲深重其子呼籲極爲猥越原情勿施自臣曹照法嚴勘通津進士柳得魯其父綵罪名乞蒙澡雪事也雖以春間南景容特許復官其父獨未蒙恩有此鳴冤一律罪人之復官事體甚重原情勿施德源出身南覆漢以爲其兄履夏今春應製登本道魁等得蒙付初仕之命而同道人南陽龍李敬臣鄭汝翼等謂以渠兄地處卑微不合齋郞構誣作證沮人進途乞令本道按査俾蒙雪冤事也履漢係是出身令義禁府捧供京居袪毛匠鄭福乭等以爲司畜署革罷後無所歸屬乞令定屬某司事也如渠至賤之徒乃敢以至瑣屑之事肆然鳴金萬萬痛駭原情勿施自臣曹嚴勘敎以觀此草記無非猥越赦令自赦令民習自民習猥越擊錚發配之律渠等何敢逭乎然宥配之時不可敎配外方民人卽爲逐送本土京居人治罪放送其中通津柳得魯今始鳴冤渠之人事極爲迷劣不可一復一否依南景容例施行德源南履漢事誠如所訴沮人家世情狀甚不美月前本道筮仕窠前吏判果有所奏如果孟浪在渠輩豈不爲至切之冤乎付之道伯若可合而見沮卽爲往復該曹待窠草記調用事分付
정조 14년 · 강
遣承旨馳詣景慕宮奉審摘奸
정조 14년 · 강
遣司直吳載純安胎于報恩縣
정조 14년 · 목
時至承旨徐瀅修詣集福軒奉胎缸由永福門至幕次傳于安胎使吳載純安于幕次以毛獐皮鄕毛氊裹之奉胎缸安于函盛于樓子由敦化門出○敎曰今日安胎行時奉函承旨徐瀅修兒馬一匹賜給觀象監官員禁漏官令該衙門高品付料分軍部將上弦弓一張賜給鼓吹工人員役下人等依判下米布分等施賞又敎曰捲草陪進官正郞金鳳顯陞敍工人下人等依判下令該曹米布分等施賞○別單觀象監掌務官洪九成令該觀高品付料書員趙德麟等二人令戶曹米布題給禁漏奏時官金覆柔令該衙門高品付料書員朴春起令戶曹米布題給衛軍領付衛將所書員李道爀使令崔重鉉各木一疋衛軍等牌梁龍得軍羅於金等十六名各米一斗分軍部將金鍾翕等二人各上弦弓一張都案廳軍次知書吏池弘瑞使令李枝番各木一疋兵曹郞廳鄭觀輝上弦弓一張待令結束色書吏十人近仗軍士三十二名各木一疋近仗軍士中通化門軍士三名加給木一疋安胎奉安行次時陪進鼓吹工人朴昌根等三十名各木一疋執拍典樂金與仁賞加色吏安性淳木一疋內醫院抄奴院水工林得貴米二斗木一疋引路軍咸得才等二名奉炬軍張春得等六名扶囑軍朴承集等二名各米一斗政院書吏李仁郁書題除授朴弘修等三人使令朴聖彩等十名各木一疋捲草奉安行次時陪進鼓吹工人文孝詼等三十名各米二斗執拍典樂金興仁帖加色吏權興壽米二斗排設房照羅赤安得歲木一疋軍士允同等三名各米一斗地衣持去下人老味米一斗
정조 14년 · 강
命慶尙左兵使李源論罪置之
정조 14년 · 목
備局啓言頃因慶尙左兵使李源狀啓禁衛軍替點上送事論罪草記査問道臣後更爲草記事命下矣卽見慶尙監司李祖源所報則以爲左兵使李源牒呈內初運之前關格危篤强病往來越添毒痢死生未分取考謄錄則兵使李殷春崔東岳金永綬皆以病狀或以虞候或以營將代點前人已例非敢援引而症形實無可强之勢故不得躬行而至於替送與否前期陳聞事本營元無稟啓之事而例爲措辭於點送狀啓中云枝擧牒報爲辭矣點閱替行雖極未安疾病之來有難預料而先期稟啓旣無其例前此代點亦非一二則論罪一款請置之允之
정조 14년 · 목
原春監司尹師國以道內應資人開錄馳啓敎以口傳下批○池日輝等三人加設同知池日浩加設僉知嚴富元等五十四人單付同知趙漢濟等六十六人單付僉知○黃海監司李時秀以道內應資人開錄馳啓敎以口傳下批○張斗贇等六十五人單付同知安汝澤等五百八十二人單付僉知○吏曹啓言今番老職同知中曺老味朴世星李福賢洪七星金鼎興俱是賤人不當入於贈職之中而李就蕃金億重等或爲正科出身或經軍門將校之類而旣是泮僕則亦不可混入矣贈職單子誤爲啓下原單子竝勿施官敎自臣曹爻周敎曰今欲草記則當初何以擧行乎旣授還收不必如是相當職名改書分給
정조 14년 · 강
監試初試一二所進榜目
정조 14년 · 목
一所初場鄭履容居首終場金浩天居首二所初場徐俊輔居首終場尹宗基居首
정조 14년 · 목
左議政蔡濟恭曰前者僚相備位故臣不過隨行逐隊苟充而已不幸右相遭故臣獨冒據臣本魯鹵蔑劣世務廟猷全不曉解以此情蹤何敢冒居於此任乎領右相亟爲枚卜區區之望也予曰非不念及於鼎席之未備而古訓曰官不必備惟人是任雖庶官尙可愼簡況此任乎見今原任無非老且病之人至於新卜尤難其人矣且卿於邇來無異獨相則今豈以獨相有何難便之端乎濟恭曰古人有言曰才不借於異代祖宗朝名碩賢輔今日何以得來而一代之人蓋當一代之事選於其中以畀其位恐合事宜矣予曰原任俱爲年老是甚悶然矣濟恭曰凡廷臣立朝三四十年始乃入閣入閣而年老勢所固然矣且宋朝法例非老成不得拜相故冠萊公至有食地黃之擧蓋總己之任寬緩最貴若求寬緩老成是也予曰鼎席固難必備而卿在此任可謂一夔足矣濟恭曰夔然後足非夔而豈可謂之足乎臣本以無似猥蒙寵擢至登此席恒切愧懼至如足之一字尤豈萬萬可當乎且臣暗昧於事務覊縻於世路而至若細故小節尤所全昧矣予曰蓋大臣知大體而已何必細務爲哉且涉世已久承佐有人至如時俗事務寧不知之乎濟恭曰向仗承左相時體難矣之敎臣於是一以任宦稍久學習時流果有合於行世爲喜一以屢經艱險閱歷憂患恐有失其本性爲歎矣予曰第卿之病痛在於廟薦不卽擧行之致此何必持難乎前則雖或以右相之異議有所以也此後毋循此例也濟恭曰廟薦卽至難之事矣大臣權柄只在廟薦臣於此實有循墻之願矣予曰大臣之權大臣何可避乎濟恭曰從古人臣最所畏者卽此一字非但洪範所載害家貽國而已就見史册皆以此一字以至覆滅身家此箇事理人非不知而猶好權字者有言而人不得違咈有欲而人必皆順從故也此皆一時終致僨事當路卽行是大學工夫而行其大學之工者豈可易得乎予命陳廟謨濟恭啓言向伏承歲抄中申大益遺漏之該堂査奏之命故追後考見歲抄則申大益果不漏落矣又啓言卽見全羅右水使卞至健報備局者則枚擧古群山僉使李尙履牒報以爲分操節目中山南山北習操時形止狀啓使之合度封進而參互事勢則五百餘里候風往來之地欲待所報合度封啓則稽滯生事勢所難免本營行操狀次第先封山北行操狀隨其報來鱗次馳啓似甚便好爲辭請依報辭南北習操形止狀聞鱗次封發從之又啓言卽見黃海監司李時秀報本司者則以爲各邑鎭支放浩多若有加下之邑則例以有裕邑鎭管餉穀俱爲加下目下支放束手無策就有裕邑鎭留庫中區劃而新頒定式之下不敢擅便區劃數爻後錄牒報云矣請依後錄幷許移劃從之又啓言近來士習不古設場前一日如賦疑義等篇預構不東不西非甲非乙無着落之語預書試券綴文處或不書六七字及其題出以題中眼目字塡書於不書處云臣常憂歎今番終場日聞儒生輩所傳則昔之數三行預書者今爲十餘行到處皆然今時場屋之人他日廟堂之須而恬不知怪惟以早呈詭遇爲妙計惡習傳染八方效尤自今以後嚴立禁防毋論初終場若有下端預構預書而見發於考席則該儒生勿限年充軍試官若不照察而見發於風聞則該試官勘以重律斷不可已矣從之又啓言頃因長湍民人禹沈孫上言本府上下道兩面田畓之浦落者令地方官躬行踏驗報來後稟處之意覆啓分付矣卽見京畿監司金思穆所報則枚擧長湍府使牒呈以爲以沿江之地水失其道一望長坪盡是碧海雖有如干泥生亦一江岸地又瀉鹵則其所起墾初非可論而且以浦落言之果皆全棄一向徵稅稱冤固然浦落陳荒結數修成册牒報矣浦落陳荒旣如此則不當使有白徵之冤而但一番永頉之後設有漸次復舊起墾之時決無更入王稅之理道臣與本官每年災結區劃時本邑則以此數別爲加劃於元災之外俾絕勤徵之患似好請下詢有司敎以戶判陳奏戶曹判書鄭民始曰永災一番頉下泥生新起絕不報來元總之大縮陳頉之漸多良以此也有難遽爾許施依大臣所奏道臣邑宰相議從便處之似好矣從之○刑曹判書趙鼎鎭啓言重囚日次及會推自今日擧行事命下矣會推則堂上備員開坐而參判未差參議李勉兢在外參判未差之代請令政院稟旨差出敎以參議許遞與參判未差之代前望單子入之待下批牌招擧行○民始啓言日前守禦使鄭昌順以同文彙考續刊物力令戶曹磨鍊以給事筵稟蒙允矣取考初刊時前例則紙地以校書館遺在取用物力以經費之難於取用別爲請得賑廳錢以用矣此後每式年續刊時請依此例擧行從之○承旨尹行任啓言臺諫追後登筵而不待改院之微稟史官之偕入徑先入來有關筵體請持平鄭㝡行正言李運行竝推考從之○持平鄭㝡行正言李運行避嫌以爲臣等猥叨見職適當賓對有命不敢爲飾讓之計章皇出肅矣妄謂恩命已謝兩司俱當入待故不待史官率爾登筵致有承宣請推之擧請命遞斥臣等之職敎以不稟徑入雖緣生疏有關筵體依啓
정조 14년 · 강
遞承旨金光默尹行任以李致中徐鼎修代之前望也
정조 14년 · 강
知義禁具㢞以見職應避陳疏乞遞賜批
정조 14년 · 목
批以卿父旣居長席卿之次堂之任依疏請許施
정조 14년 · 강
有政吏曹判書洪良浩參判徐鼎修參議曺允大進
정조 14년 · 목
以沈煥之爲大司成鄭東浚爲知義禁李秉模爲弘文提學李勉輝爲龍潭縣令尹在陽爲高敞縣監
정조 14년 · 강
以洪良浩爲藝文提學金憙爲禮曹判書竝前望也
정조 14년 · 목
敎曰七日製明日爲之處所當於春塘臺設行擧子入場由集春月覲通化門爲之事預爲分付
정조 14년 · 강
命琉球漂人發送依道狀施行
정조 14년 · 목
全羅監司尹蓍東狀啓以爲興陽縣漂到琉球國人入送濟州與該牧漂到船待風齊發之意更待籌司知委擧行敎以依狀請卽爲從便發送事回諭
정조 14년 · 강
飭箕伯審理中和府林景柱之獄
정조 14년 · 목
平安監司沈頤之狀啓以爲中和府殺獄罪人林景柱獄事實回分明詞證俱備奇天石之致死旣在於與景柱鬪鬨後三日之內而頂心腦後胸膛臍肚許多場痕無非要害而敺打時傍觀旣皆明的則景柱之斷爲正犯更無可疑況其一次批頰之說終始自服無異承欸乃敢做出無理之語要爲疑亂之資者究厥心腸已極兇獰而敎子擊錚誣罔天聽尤爲痛惋景柱各別嚴刑期於得情似合獄體○刑曹啓言傷處若是狼籍詞證如彼明白況批頰推背渠旣自服則便是輸款換滷灌泔計甚巧惡末乃綻露罪人景柱依前訊推期於得情其子錫衡呼籲辭意專事誣罔則不可無懲礪嚴刑放送之意請竝分付敎曰觀此箕伯審理啓本未錄啓中十八名實因詞證明的仍行訊推爲辭就其中更加究理如得一分疑端卽爲疏放其外文案竝卽錄啓事分付
정조 14년 · 강
命興德縣罪人金元信依狀請仍配
정조 14년 · 목
全羅監司尹蓍東狀啓以爲道內蒙放罪人中興德縣定配罪人金元信以父死不奔喪罪自平康縣流三千里到配故渠之罪狀更加査探卽爲回移之意措辭文移于原春監營矣卽接回移則平康縣監所報以爲元信之父流離京中仍爲病死而元信稱病不奔喪之罪渠旣遲晩今又探問則衆口一辭皆以爲元信之不奔父喪果非實病云揆以法意有難遽議宥釋故緣由馳啓令該曹稟旨分付○刑曹啓言金元信父死不奔喪之罪該縣査報若是丁寧人理斁絕大關倫紀依狀請仍配之意請分付道臣允之
정조 14년 · 강
命尙州前牧使吳在文罪狀更卽據實狀聞
정조 14년 · 목
禁府啓言尙州前牧使吳在文原情以爲今正月到任本州而時値春糶方張之際未及及閱各穀只從分留數爻按簿排等而至於太還係是燻造種子之需故一從應分之數先爲分給矣及當及庫了畢逋欠査摭之後始知太還留庫條八千餘石乃是昨年以租代捧者而代捧條不於當年內還作本色則恐添一弊故不得已盡爲分給則太還中加分之數乃爲四千一百石適於其時營門因京司關軍作米四千二百六十餘石使之加分故面陳難分之事情於營門以請移劃他邑而未得聽施太還旣有加分之數故四千石內二千餘石分給其餘米近二千石及租還應分中未及分之三百餘石竝爲留置不分以太還加分四千一百石之耗欲爲換貿充上宜卽報營受題而渠以査事久在俟勘尋常文報亦使公兄替行旋又伏承拿命蒼黃上來故以從實論報之意通及兼官矣今此論報中初不區別其米租之未分只爲擧論其太還之加分而原數四千一百石之作爲七千二百餘石者實莫省其故毋論米租之代充石數之多少太還犯分則一也其何敢多卞於其間乎云泛稱遲晩請刑推得情敎曰一邊減糴一邊加分寧有如許所爲其所駭惡奚異於定州李潤國之貸用還徵未分給之鄕錢乎定州猶令詳査尙州不可斑駁觀於爰辭數爻與事實或不無差異不聞則已當初狀聞何不詳細論列以此爰辭謄關該道如前無拘顏私使之更卽據實狀聞後稟處
정조 14년 · 강
詣景慕宮展拜還御春塘臺行七日製
정조 14년 · 목
具翼善冠袞龍袍乘輿出明政門弘化門入逌瞻門至齋室門外降輿就版位行展拜禮如儀敎曰七日製當親臨命官左相爲之讀券官文任及內閣直提學大司成爲之對讀官入直兵郞及抄啓文臣爲之出齋室乘輿出逌瞻門入月覲門詣春塘臺降輿陞座試官入庭行禮訖以自古有年爲賦題擬陶唐后稷謝命卽有邰家室爲表題命鄕儒以賦製進而紙頭各書道名京儒以表製進而紙頭各書京字試券亦以各道分秩作軸試官持待于閤門外乘輿至靑陽門命通化門禁亂官拿處闕內置枷故也由明政門還內